送文周翰出守陜郊
作者：范祖禹
朝代：宋

paragraphs: 維師謝公衮，稷契仰高躅。
公子睠庭闈，西郊作侯牧。
飄颻丹穴鳳，燦爛文昌宿。
雅望冠朝端，妙年分陜服。
綵衣照洛水，紅旆驅崤谷。
荆山連太華，翠氣堆羣玉。
長河從天来，迴斡卷坤軸。
東奔觸砥柱，北向摧平陸。
壯哉山河固，屏翰神明隩。
秦人亦勞止，生氣日已蹙。
兵戈困瘡痍，賦斂苦敲朴。
使君得召父，庶可飽饘粥。
耕桑徧南畝，禮義興比屋。
門前長安道，日夕撃征轂。
念昔西徂東，經過厭結束。
爾来卧巖谷，十載歸天禄。
猶如閉樊籠，恨未隨鴻鵠。
隠几思故山，側身望喬木。
何時拂塵衣，假道西走蜀。
駐馬問甘棠，歌謡聽淳俗。